*Projekts*

**Informatīvais ziņojums**

 **„Par Iekšlietu ministrijas sistēmas iestāžu amatpersonu ar speciālajām dienesta pakāpēm formas tērpu elementu pilnveidošanu, formas tērpu izsniegšanas kārtības precizēšanu un centralizētās formas tērpu izsniegšanas kārtības ieviešanas gaitu”**

RĪGA

2013

**Saturs**

[Ievads 3](#_Toc355078450)

[1. Tiesiskais regulējums 3](#_Toc355078451)

[2. Situācijas raksturojums 4](#_Toc355078452)

[2.1. Formas tērpa priekšmetu kvalitāte, izmaksas un finansējums 5](#_Toc355078453)

[2.2. Formas tērpu uzskaites un izsniegšanas kārtība 10](#_Toc355078454)

[2.2.1. Centralizētas formas tērpu izsniegšanas ieviešanas gaita 11](#_Toc355078455)

[2.2.2. Formas tērpu atpakaļ pieņemšanas kārtība 12](#_Toc355078456)

[2.2.3. Formas tērpu izsniegšanas kārtība amatpersonām, kuras dienesta pienākumus veic, pastāvīgi nenēsājot formas tērpu 12](#_Toc355078457)

[3. Prognoze par sekām, ja problēma netiks atrisināta 13](#_Toc355078458)

[4. Iekšlietu ministrijas piedāvātais risinājums 14](#_Toc355078459)

[5. Īstenošanas plāns 23](#_Toc355078460)

[5.1. Jaunā formas tērpa ieviešana 23](#_Toc355078461)

[5.2. Vienotas formas tērpu uzskaites sistēmas ieviešana 24](#_Toc355078462)

[6. Nepieciešamie tiesību aktu projekti 25](#_Toc355078463)

# Ievads

Informatīvais ziņojums sagatavots saskaņā ar Ministru prezidenta 2012.gada 26.novembra rezolūciju (Nr.18/SAN-1885), kurā dots uzdevums Iekšlietu ministrijai sagatavot un iesniegt Ministru kabinetā informatīvo ziņojumu par Iekšlietu ministrijas (turpmāk – IeM) sistēmas iestāžu amatpersonu ar speciālajām dienesta pakāpēm (turpmāk – amatpersona) formas tērpu elementu pilnveidošanu un formas tērpu izsniegšanas kārtības precizēšanu, kā arī centralizētās formas tērpu izsniegšanas kārtības ieviešanas gaitu.

Informatīvā ziņojuma sagatavošanas nepieciešamību noteica vairāki faktori: novecojis un nemoderns formas tērpu vizuālais izskats, funkcionāla neatbilstība amatpersonu pildāmajiem dienesta uzdevumiem, Latvijas klimatisko apstākļu īpatnības, kā arī problēmas formas tērpu izsniegšanas jomā.

IeM sistēmas iestāžu amatpersonu formas tērps ieņem nozīmīgu vietu Valsts policijas (turpmāk – VP), Valsts robežsardzes (turpmāk – VRS) un Valsts ugunsdzēsības un glābšanas dienesta (turpmāk – VUGD) uzdevumu izpildē. Formas tērps, pirmkārt, nodrošina amatpersonu atpazīstamību un IeM sistēmas iestāžu tēla veidošanu sabiedrībā. Otrkārt, formas tērps līdztekus dienesta videi, bruņojumam, tehniskajam nodrošinājumam kalpo kā nozīmīgs amatpersonu kvalitatīvas dienesta pienākumu izpildes nodrošināšanas elements, kam ir būtiska loma arī IeM sistēmas iestāžu iekšējās un dienesta disciplīnas uzturēšanas un nostiprināšanas jomā.

Informatīvajā ziņojumā ir sniegta informācija par jau uzsāktajiem un plānotajiem pasākumiem, kas veicami, lai pakāpeniski ieviestu un atbilstoši nodrošinātu visas IeM sistēmas iestāžu amatpersonas ar moderniem, kvalitatīviem un mūsdienu prasībām atbilstošiem formas tērpiem, kuri ir piemēroti katras amatpersonas dienesta pienākumu izpildei un nodrošina komfortablu tā valkāšanu dienesta videi raksturīgajos apstākļos, tai skaitā klimatiskajos apstākļos, kā arī, lai sakārtotu formas tērpu aprites kārtību.

Lai izpētītu iepriekš minēto problēmu iespējamos risinājumus, IeM un tās sistēmas iestāžu pārstāvji tikās ar ārvalstu tiesībsargājošo institūciju, biedrības „Vieglās rūpniecības uzņēmumu asociācija”, Rīgas Tehniskās universitātes, Latvijas Republikas Aizsardzības ministrijas un Nacionālo bruņoto spēku pārstāvjiem.

#  1. Tiesiskais regulējums

Formas tērpu izmantošanu IeM sistēmas iestādēs, amatpersonu formas tērpu un atšķirības zīmju aprakstu, speciālā apģērba, individuālo aizsardzības līdzekļu, ekipējuma un inventāra veidus un to izsniegšanas normas, kā arī izsniegtā formas tērpa atlikušās vērtības atmaksas, dienesta pienākumu izpildei nepieciešamā apģērba iegādes kompensācijas izmaksas un formas tērpa iegādes kārtību nosaka šādi normatīvie akti:

* Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma 44.pants (turpmāk – Dienesta gaitas likums);
* Ministru kabineta 2009.gada 10.februāra noteikumi Nr.137 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm formas tērpu un atšķirības zīmju aprakstu, speciālā apģērba, individuālo aizsardzības līdzekļu, ekipējuma un inventāra veidiem un to izsniegšanas normām” (turpmāk – Noteikumi Nr.137);
* Ministru kabineta 2009.gada 5.maija [noteikumi Nr.386 „Noteikumi par kārtību un apmēru, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi, kuru atvaļina no dienesta, atmaksā izsniegtā formas tērpa atlikušo vērtību](http://www.likumi.lv/doc.php?id=191573&from=off)” (turpmāk – Noteikumi Nr.386);
* Ministru kabineta 2010.gada 21.jūnija noteikumi Nr.565 „Noteikumi par valsts un pašvaldību institūciju amatpersonu un darbinieku sociālajām garantijām” (turpmāk – Noteikumi Nr.565);
* Publisko iepirkumu likums.

# 2. Situācijas raksturojums

Dienesta gaitas likuma 44.panta pirmajā daļā noteikts, ka amatpersona, pildot dienesta pienākumus, valkā formas tērpu, kuru tai izsniedz par valsts budžeta līdzekļiem. Noteikumi Nr.137nosaka amatpersonām izsniedzamo formas tērpu un atšķirības zīmju aprakstu, kā arī speciālā apģērba, individuālo aizsardzības līdzekļu, ekipējuma un inventāra veidus un to izsniegšanas normas.

IeM sistēmas iestādēs dienesta pienākumu veikšanai nepieciešamo formas tērpu saskaņā ar normatīvo regulējumu jānodrošina 12 437 amatpersonām (sk. 1.tabulu) (saskaņā ar amatu sarakstu, bez Drošības policijas (turpmāk – DP) un VP Izmeklēšanas atbalsta pārvaldes amatpersonām (turpmāk – IZAP)), kas vienlaikus nodrošinātu arī nepieciešamo formas tērpa priekšmetu uzkrājumu noliktavās (ievērojot arī pastāvīgo vakanču skaita un personāla mainības rādītājus), lai savlaicīgi spētu nodrošināt jaunu formas tērpa priekšmetu izsniegšanu brīdī, kad iepriekšējiem ir beidzies to lietošanas ilgums, kā arī gadījumos, kad dienestā tiek pieņemtas jaunas amatpersonas.

1. tabula

|  |
| --- |
|  **Nepieciešamais formas tērpu (pilnu komplektu) skaits** **uz 2013.gada 1.martu** |
| **Iestāde** | **Kopā** | **Pēc amatu saraksta** |
| **Amatpersonas, kuras dienesta pienākumus veic pārsvarā dienesta telpās** | **Amatpersonas, kuras dienesta pienākumus veic pārsvarā ārpus dienesta telpām** | **Amatpersonas, kuras dienesta pienākumus veic, pastāvīgi nenēsājot formas tērpu** |
| **KOPĀ**  | **VĪRIEŠI** | **SIEVIETES** | **VAKANCES** | **KOPĀ** | **VĪRIEŠI** | **SIEVIETES** | **VAKANCES** | **KOPĀ** | **VĪRIEŠI** | **SIEVIETES** | **VAKANCES** |
| **VP**  | **7121** | **805** | 369 | 357 | 79 | **4548** | 3409 | 657 | 482 | **1768** | 954 | 650 | 164 |
| **VRS** | **2397** | **599** | 280 | 199 | 120 | **1679** | 1074 | 512 | 93 | **119** | 81 | 32 | 6 |
| **VUGD** | **2919** | **291** | 116 | 157 | 18 | **2628** | 2496 | 5 | 127 | x | x | x | x |
| **Kopā:** | **12437** | **1695** | **765** | **713** | **217** | **8974** | **7060** | **1206** | **708** | **1768** | **954** | **650** | **164** |

## 2.1. Formas tērpa priekšmetu kvalitāte, izmaksas un finansējums

Esošais formas tērpu dizains un komplektējums ar maznozīmīgiem uzlabojumiem, ieviešot vai aizstājot atsevišķas komplekta sastāvdaļas, tiek izmantots jau vairāk nekā 20 gadus. Formas tērpu komplektācija tiek veidota ar nolūku nodrošināt tās piemērotību amatpersonas attiecīgo dienesta pienākumu veikšanas specifikai:

1. kombinezoni un speciālais apģērbs paredzēts speciālu uzdevumu veikšanai (piemēram, ugunsgrēku dzēšanai, darbam ar dienesta dzīvniekiem);
2. formas tērps (vasaras un ziemas lauka formas tērps) paredzēts tām amatpersonām, kuras dienesta pienākumus veic ārpus dienesta telpām (piemēram, patrulēšana uz ielām, robežas uzraudzība, dienesta pienākumu izpilde robežkontroles punktā), un dežūrformas komplekts – dežūrrežīma nodrošināšanai VUGD amatpersonām;
3. formas tērps (vasaras un ziemas komplekts) paredzēts amatpersonām, kuras dienesta pienākumus veic dienesta telpās;
4. parādes formas tērps tiek izsniegts tikai IeM sistēmas iestāžu vadības amatpersonām svinīgo pasākumu un IeM sistēmas iestāžu reprezentācijas nodrošināšanai.

Amatpersonas ar dienesta pienākumu veikšanai nepieciešamo formas tērpu tiek nodrošinātas IeM sistēmas iestādēm šim mērķim piešķirto finanšu resursu ietvaros (sk. 2.tabulu). Finansiālais nodrošinājums ir nevienmērīgs un nestabils – bāzes izdevumi pamatā ir nepietiekami, un kārtējā saimnieciskā gada laikā tiek pieņemti lēmumi par papildu finansējuma piešķiršanu, gan veicot iekšējas apropriācijas pārdales, gan palielinot apropriāciju.

2.tabula

**Izdevumi formas tērpu iegādei 2011.** – **2013.gadā**

|  |  |  |  |  |
| --- | --- | --- | --- | --- |
| **Iestāde** | **2011.gads (izpilde)\*** | **2012.gads****(izpilde)\*** | **2013.gads (plāns)\*** | **2013.gads****(plāns)\*\*** |
| **VP** | 338 044 | 463 112 | 447 500 | 350 000 |
| **VRS** | 17 108 | 317 665 | 9 395 | 9 395 |
| **VUGD** | 135 792 | 493 505 | 120 000 | 42 000 |
| **Kopā:** | **490 944** | **1 274 282** | **576 895** | **401 395** |

* \* ar speciālo apģērbu un speciālās aizsardzības līdzekļiem (IKK 2364);
* \*\* formas tērpi.

Būtiski norādīt arī uz to, ka vidējās formas tērpa izgatavošanas izmaksas ik gadu pieaug. Nepieciešamā un faktiskā finansējuma apjoms formas tērpu iegādei 2014.-2016.gadā ir atspoguļots 3.tabulā.

 3.tabula

**Nepieciešamā un faktiskā finansējuma apjoms formas tērpu iegādei 2014.-2016.gadā\***

|  |  |  |  |  |
| --- | --- | --- | --- | --- |
|  | **VP** | **VUGD** | **VRS** | **Kopā** |
| **2014.gads** |  |  |  |  |
| Nepieciešams | 1 808 857 | 254 185 | 501 444 | 2 564 485 |
| Bāzes izdevumi | 350 000 | 42 000 | 9 395 | 401 395 |
| Papildus nepieciešams | 1 458 857 | 212 185 | 492 049 | 2 163 091 |
| Nodrošinājums, % | 19,3 | 16,5 | 1,9 | 15,7 |
| **2015.gads** |  |  |  |  |
| Nepieciešams | 852 397 | 254 185 | 501 444 | 1 608 026 |
| Bāzes izdevumi | 350 000 | 42 000 | 9 395 | 401 395 |
| Papildus nepieciešams | 502 397 | 212 185 | 492 049 | 1 206 631 |
| Nodrošinājums, % | 41,1 | 16,5 | 1,9 | 24,9 |
| **2016.gads** |  |  |  |  |
| Nepieciešams | 852 397 | 413 699 | 501 444 | 1 767 540 |
| Bāzes izdevumi | 350 000 | 42 000 | 9 395 | 401 395 |
| Papildus nepieciešams | 502 397 | 371 699 | 492 049 | 1 366 145 |
| Nodrošinājums, % | 41,1 | 10,1 | 1,9 | 22,7 |

\* Detalizēts aprēķins – pielikumā. Aprēķins veikts atbilstoši Noteikumu Nr.137 prasībām, nepieciešamo formas tērpa priekšmetu skaitam un iepirkuma izmaksām 2012. un 2013.gada cenās.

Pašreizējo situāciju apgādē ar formas tērpu uzskatāmi raksturo 4.tabulā atspoguļotais piemērs par VP amatpersonu apgādi.

4.tabula

**VP amatpersonu apgāde ar formas tērpu**

|  |  |  |  |  |  |  |
| --- | --- | --- | --- | --- | --- | --- |
|  | **2010.\*** | **2011.\*** | **2012.\*** | **2013.\*** | **2013.\*\*** | **Vidēji gadā** |
| Izdevumi | 618 117 | 338 044 | 463 112 | 447 500 | 350 000 | x |
| Amata vietu skaits | 7 418 | 7 491 | 7 312 | 7 148 | 7 148 | x |
| Izdevumi uz vienu amata vietu | 83,33 | 45,13 | 63,34 | 62,60 | 48,96 | x |
| Vidējais faktiskais amatpersonu skaits | 7 092 | 6 741 | 6 467 | 6 467 | 6 467 | x |
| Faktiskie vidējie izdevumi uz vienu amatpersonu | 87,16 | 50,15 | 71,61 | 69,20 | 54,12 | x |
| Nepieciešams uz vienu amatpersonu, kas veic pamatfunkcijas | x | x | x | x | x | 209,68 |

* \* ar speciālo apģērbu un speciālās aizsardzības līdzekļiem (IKK 2364);
* \*\* formas tērpi.

No tabulā sniegtās informācijas secināms, ka VP amatpersonas tiek nodrošinātas ar formas tērpa priekšmetiem vidēji 23 % apmērā no nepieciešamā.

Ņemot vērā, ka ap 4,5 tūkst. VP amatpersonu dienesta pienākumus veic tiešā saskarsmē ar sabiedrību, un formas tērps ir neatņemams dienesta instruments, minimāli nepieciešamais finansējums gadā sastāda 944,0 tūkst. latu (4 500 a/pers. x Ls 209,68).

 Būtiski ir arī tas, ka IeM sistēmas iestādēs ir ievērojama personāla mainība (piemēram, VP: 2009.gadā – 15,9%; 2010.gadā –14%; 2011.gadā – 13,2%; 2012.gadā – 12,4%). No jauna dienestā pieņemtajām amatpersonām ir jāizsniedz pilns formas tērpa komplekts.

 Piešķirtā finansējuma ietvaros atbilstoši 2012. un 2013.gada iepirkuma procedūras rezultātā noteiktajām cenām vienai VP amatpersonai ir iespējams izsniegt, piemēram, vienas bikses (cena līdz 23 latiem), vienu ikdienas kreklu ar garām piedurknēm – (cena līdz 11 latiem), vienu puloveru – (cena līdz 19 latiem), uzpleču pārvalkus, dienesta pakāpju zīmes un atšķirības zīmju komplektu (uzvārda uzšuves, policijas struktūrvienības uzšuves) – (cena ap 7 latiem). Minētais minimālais formas tērpu priekšmetu skaits nav pietiekams, lai nodrošinātu VP amatpersonas ar formas tērpa priekšmetiem, ņemot vērā Latvijai raksturīgos klimatiskos apstākļus, dienesta specifiskos apstākļus un veicot nolietoto formas tērpu priekšmetu maiņu atbilstoši Noteikumos Nr.137 noteiktajam lietošanas termiņam. Amatpersonu apgāde atbilstoši normām netiek veikta ilgstošā laika periodā, kas vēl vairāk saasina problēmas šajā jomā.

Pilna formas tērpa priekšmetu izmaksas atbilstoši Noteikumu Nr.137 prasībām un iepirkuma izmaksām 2012. un 2013.gada cenās atspoguļotas 5.tabulā.

5.tabula

**Pilna formas tērpa priekšmetu izmaksas un gada vidējās izmaksas**

|  |  |  |  |
| --- | --- | --- | --- |
|  | **VP** | **VUGD** | **VRS** |
| ***Kadeti*** |  |  |  |
| Pilns priekšmetu komplekts | 542,72 | 406,27 | 679,28 |
| **Vidēji gadā** | 210,67 | 90,58 | 206,81 |
| ***Dienesta pienākumus veic ārpus dienesta telpām*** |  |  |  |
| Pilns priekšmetu komplekts | 577,09 | 625,15 | 774,06\* |
| **Vidēji gadā** | 209,68 | 159,75 | 205,80\*\* |
| ***Dienesta pienākumus veic dienesta telpās*** |  |  |  |
| Pilns priekšmetu komplekts | 549,59 | 574,15 | 758,09 |
| **Vidēji gadā** | 202,71 | 134,53 | 166,44 |
| ***Dienesta pienākumus veic, pastāvīgi nenēsājot formas tērpu*** |  |  |  |
| Pilns priekšmetu komplekts | 343,02 | x | x |
| **Vidēji gadā** | 66,40 | x | x |

\*atkarībā no funkcijām no Ls 751,21 līdz Ls 774,06 (skatīt pielikuma 9. un 10.tabulu);

\*\*atkarībā no funkcijām no Ls 178,76 līdz Ls 205,80 (skatīt pielikuma 9. un 10.tabulu).

Lai ierobežotā finansējuma apstākļos nodrošinātu amatpersonas ar formas tērpu minimālā līmenī, IeM 2009.gadā iniciēja grozījumus formas tērpu priekšmetu nēsāšanas termiņos, nosakot ilgāku lietošanas periodu, papildus tam tika palielināts to amatpersonu loks, kurām atļauts nevalkāt formas tērpu ikdienā. Tajā skaitā, nepietiekama finansējuma dēļ tika pagarināti nēsāšanas termiņi arī ikdienā intensīvi izmantojamiem formas tērpa priekšmetiem. Vienlaikus tika saņemtas sūdzības no amatpersonām par formas tērpu priekšmetu kvalitāti, piemēram, vasaras formas tērpa audums un apavi ātri nolietojas (pirms Noteikumos Nr.137 noteiktā lietošanas ilguma). Atsevišķām amatpersonām uz ziņojuma pamata tika izsniegti jauni formas tērpa priekšmeti, jo iepriekšējais vasaras formas tērps intensīvas lietošanas un mazgāšanas dēļ bija izjucis vai apavi – izdiluši. Līdz ar to Noteikumos Nr.137 tika veikti grozījumi (Ministru kabineta 2012.gada 17.aprīļa noteikumi Nr.276 „Grozījumi Ministru kabineta 2009.gada 10.februāra noteikumos Nr.137 „[Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm formas tērpu un atšķirības zīmju aprakstu, speciālā apģērba, individuālo aizsardzības līdzekļu, ekipējuma un inventāra veidiem un to izsniegšanas normām](http://www.likumi.lv/doc.php?id=188255)””), atjaunojot dažiem kritiski svarīgajiem formas tērpa priekšmetiem sākotnējos lietošanas termiņus. Lai nodrošinātu drošu un kvalitatīvu dienesta pienākumu izpildi, vairākiem IeM sistēmas iestāžu amatpersonu amatiem, tai skaitā amatpersonām, kas veic IeM sistēmas iestāžu specifiskās funkcijas, ir ieviesti jauni speciālā apģērba, inventāra un individuālo aizsardzības līdzekļu veidi un to izsniegšanas normas, kā arī atsevišķiem formas tērpu priekšmetiem ir uzlabots un modernizēts dizains. Ņemot vērā uzlabotos materiālus, no kā ir izgatavoti atsevišķi formas tērpu priekšmeti, tiem ir precizēts (saīsināts vai pagarināts) noteiktais lietošanas termiņš. Ņemot vērā, ka noteiktām amatpersonām (īpaši Kriminālpolicijas un DP amatpersonām) atsevišķi specifiskie dienesta pienākumi ir jāveic, neesot formas tērpā, Noteikumi Nr.137 ir papildināti ar jaunu regulējumu, kas paredz izsniegt VP amatpersonas formas tērpa komplektu lietošanai svinīgos gadījumos, parādēs, kā arī citos gadījumos, kad tā lietošana nekaitē dienesta pienākumu veikšanai. Šajā gadījumā formas tērpa priekšmetiem tika noteikts ilgāks lietošanas termiņš nekā amatpersonām, kuras formas tērpu nēsā normālā ikdienas režīmā.

 Neskatoties uz atsevišķiem veiktajiem pasākumiem, saglabājas neapmierinoša situācija amatpersonu nodrošinājumā ar formas tērpu. Ņemot vērā to, ka līdz pat 65% no formas tērpu izgatavošanas izmaksām sastāda materiālu un aksesuāru izmaksas, kā viena no būtiskākajām problēmām, kura nav atrisināma nepietiekoša finansējuma dēļ, ir tas, ka IeM sistēmas iestādes, izstrādājot auduma tehnisko specifikāciju, ir spiestas formas tērpa izgatavošanai izvēlēties arvien lētākus, mazāk kvalitatīvus un attiecīgi arī amatpersonu veicamo pienākumu specifikai neatbilstošus audumus.

Šobrīd formas tērpi tiek izgatavoti no tā saucamajiem „vieglajiem” audumiem (audumi, kuru lineārais blīvums ir mazāks par 320 g/m²). Šāda sastāva audums nespēj nodrošināt formas tērpiem nepieciešamo kvalitāti.

Līdz ar to šobrīd izmantojamiem formas tērpiem ir zema nodilumizturība, nepietiekoša ūdens necaurlaidība, nenoturība pret vēja ietekmi, neapmierinoša sviedru izvadīšana no apģērba, kā rezultātā liels skaits amatpersonu regulāri slimo ar saaukstēšanās slimībām, kā rezultātā tiek būtiski ietekmēta dienesta pienākumu izpildes kapacitāte un kvalitāte. Savukārt formas tērpu auduma nenoturība pret burzīšanos, šķiedru savelšanās (pillings) un ārējā izskata (pat krāsas) zaudēšana pēc mazgāšanas vai ķīmiskās tīrīšanas rada nepievilcīgu vizuālo tēlu, negatīvi ietekmējot sabiedrības attieksmi pret IeM sistēmas iestāžu amatpersonām, kā arī pašām amatpersonām rada diskomforta sajūtu un nepatiku pret formas tērpa nēsāšanu.

Minēto faktoru ietekmē pašreizējā situācijā formas tērpu nodrošinājuma un tā izmantošanas jomā IeM sistēmas iestādēs vērojama negatīva tendence:

1. ikdienā intensīvi lietojamajiem formas tērpa priekšmetiem (lauka formas tērps, ikdienas formas tērps) šobrīd noteiktais nēsāšanas termiņš pārsniedz attiecīgā materiāla lietderīgās lietošanas laiku;
2. netiek nodrošināta nolietoto formas tērpu priekšmetu nomaiņa Noteikumos Nr.137 noteiktajos termiņos;
3. konstatēta negatīva amatpersonu attieksme pret formas tērpu tā zemās kvalitātes dēļ, ir fiksēti gadījumi, kad forma tērps netiek izmantots situācijās, kad to pieprasa IeM sistēmas iestāžu darbību reglamentējošie normatīvie akti vai arī amatpersonas pieļauj formas tērpa priekšmetu izmantošanu vienlaicīgi ar civiltērpa priekšmetiem.

Tā rezultātā tiek negatīvi ietekmēta amatpersonu dienesta pienākumu izpildes kvalitāte, dienesta disciplīna, kā arī tiek radīta negatīva sabiedrības attieksme pret IeM sistēmas iestādēs nodarbinātajām amatpersonām un IeM un tās padotībā esošajām iestādēm kopumā.

Formas tērpu priekšmetu dizains nav atbilstošs dienesta specifikas prasībām, kuru būtisks priekšnosacījums ir formas tērpa un atbilstoša ekipējuma savietojamība un lietošanas ērtums.

Papildus minētajam jāņem vērā nepieciešamība nodrošināt IeM sistēmas iestāžu amatpersonu kā Eiropas Savienības (turpmāk – ES) un Šengenas zonas tiesībsargājošo iestāžu darbinieku atpazīstamību. Atzīmējams arī tas, ka Latvija 2015.gada 1.pusgadā būs ES Padomes prezidējošā valsts un prezidentūra vienmēr ir saistīta ar valsts tēla popularizēšanu.

Jānodrošina vienoti nosacījumi (īpaši VP amatpersonu formas tērpiem) attiecībā uz formas tērpa krāsojumu un atsevišķu dizaina elementu izmantošanu.

Atsevišķas ES dalībvalstis jau izmanto jauna parauga formas tērpus, citas jau sākušas pāreju uz jaunajiem formas tērpiem (Vācija, Austrija, Šveice, Nīderlande, Polija, Dānija, Somija), savukārt Itālijā un Francijā tika modernizēti līdz šim izmantojamie formas tērpi.

## 2.2. Formas tērpu uzskaites un izsniegšanas kārtība

IeM sistēmas iestādēs formas tērpu apgādes jautājumus plāno pastāvīgi piešķirto valsts budžeta līdzekļu ietvaros. Formas tērpu priekšmetu un inventāra iepirkumu process ir centralizēts un to nodrošina Nodrošinājuma valsts aģentūra.

Pašreiz IeM sistēmas iestādes nespēj izpildīt Noteikumu Nr.137 prasības par formas tērpu lietošanas normām, jo piešķirtā finansējuma apjoms neļauj plānot iegādi un nomainīt formas tērpu priekšmetus atbilstoši normatīvajos aktos paredzētajam lietošanas laikam.

IeM sistēmas iestādes veic plānošanu iepirkumu procedūrai gan pēc nepieciešamā maksimālā (atbilstoši Noteikumiem Nr.137), gan minimālā apjoma (piešķirto valsts budžeta līdzekļu ietvaros), kas apgrūtina plānošanas procesu.

 Formas tērpu apgāde netiek nodrošināta nepieciešamajā apjomā un kvalitātē nepietiekoša finansējuma dēļ.

IeM sistēmas iestādēm ir nepilnīgs tehniskais nodrošinājums formas tērpu administrēšanas jomā.

Formas tērpu, kas izsniegti lietošanā, uzskaitei IeM sistēmas iestādēs katrai amatpersonai tiek iekārtota formas tērpu uzskaites karte.

VP izmantotais vienkāršais informācijas tehnoloģiju rīks – formas tērpu izsniegšanas sistēma – nav izmantojama plānošanā, jo sistēma ir paredzēta formas tērpu un inventāra uzskaitei un tā norakstīšanai. Sistēmā nav iespējas izveidot formas tērpu un inventāra izsniegšanas sarakstus, līdz ar to informācija par izsniegšanu tiek apkopota Microsoft Office Excel tabulā.

### 2.2.1. Centralizētas formas tērpu izsniegšanas ieviešanas gaita

VUGD formas tērpa izsniegšana vienmēr ir notikusi centralizēti. VP arī ir ieviesusi centralizētu formas tērpa izsniegšanas kārtību.

VUGD un VP centralizētā formas tērpa izsniegšana noris šādi:

* pēc  visu pasūtīto  formas tērpu priekšmetu piegādes  IeM sistēmas iestādes noliktavā tiek sagatavots informatīvs apkārtraksts par formas tērpu centralizētu izsniegšanu iestādes amatpersonām;
* informatīvajā apkārtrakstā prioritārā kārtībā tiek iekļautas IeM sistēmas iestādes struktūrvienības un noteikti datumi, kuros tām tiks izsniegts formas tērps;
* IeM sistēmas iestādes Latgales, Vidzemes, Kurzemes un Zemgales  reģionālās pārvaldes  pilnvaro   vairākas amatpersonas saņemt noliktavā iestādes reģionālajām struktūrvienībām paredzēto formas tērpu;
* formas tērpi atbilstoši izsniegšanas sarakstam tiek atlasīti  konkrēti katrai IeM sistēmas iestādes reģionālas pārvaldes struktūrvienībai un izsniegti pilnvarotai amatpersonai (materiāli atbildīgai personai) (uz pilnvaras pamata), kurai formas tērpu izsniegšana ir priekšnieka papildus  uzdotais pienākums;
* pilnvarotā amatpersona   formas tērpu  struktūrvienības amatpersonām izsniedz pret parakstu un noteiktajā laikā atved atpakaļ uz noliktavu izsniegšanas sarakstu ar amatpersonu parakstiem par formas tērpu priekšmetu saņemšanu;
* saraksts tiek pārbaudīts un nodots grāmatvedībai darījumu ierakstīšanai grāmatvedības reģistros;
* VP Rīgas reģiona pārvaldes, VP koledžas un VP centrālā aparāta amatpersonas informatīvajā apkārtrakstā noteiktajos datumos ierodas  personīgi saņemt formas tērpus noliktavā.

VRS pašlaik notiek centralizācijas process un vēl nav izlemts, cik formas tērpu izsniegšanas noliktavas paliks. Uz šo brīdi formas tērpu izsniegšana notiek Rīgā (apvienota VRS Galvenās pārvaldes noliktava ar Ventspils un Rīgas pārvaldes noliktavām) un vēl piecās VRS struktūrvienībās.

### 2.2.2. Formas tērpu atpakaļ pieņemšanas kārtība

Ievērojot Noteikumu Nr.386 4.punktā noteikto, IeM sistēmas iestādēs no atvaļinātajām amatpersonām atpakaļ pieņem tikai jaunus (nelietotus) formas tērpa priekšmetus.

Izsniedzot IeM sistēmas iestādes amatpersonai jaunu formas tērpa priekšmetu, lietotais formas tērpa priekšmets atpakaļ netiek pieņemts. Gadījumā, ja amatpersona tiek atvaļināta no dienesta (izņemot Dienesta gaitas likuma 47.panta pirmās daļas 3., 6., 9., 10.punktā un otrās daļas 1.punktā minētos gadījumus), tai jāatmaksā izsniegtā formas tērpa atlikusī vērtība, ja formas tērpa priekšmetiem nav beidzies lietošanas ilgums.

### 2.2.3. Formas tērpu izsniegšanas kārtība amatpersonām, kuras dienesta pienākumus veic, pastāvīgi nenēsājot formas tērpu

Atbilstoši Dienesta gaitas likuma 44.panta pirmajā un trešajā daļā noteiktajam IeM sistēmas iestāžu amatpersonas, pildot dienesta pienākumus, valkā formas tērpu, kuru tai izsniedz par valsts budžeta līdzekļiem un iestādes vadītājam ir tiesības noteikt amatpersonu amatus, kuros dienesta pienākumus veic, pastāvīgi nenēsājot formas tērpu.

Noteikumu Nr.137 1.punkts nosaka IeM sistēmas iestāžu amatpersonu formas tērpu un atšķirības zīmju aprakstu, speciālā apģērba, individuālo aizsardzības līdzekļu, ekipējuma un inventāra veidus un to izsniegšanas normas, kā arī atbilstoši Noteikumu Nr.565 95. un 97.punktā noteiktajam institūcijas vadītājs ar rīkojumu (pavēli) apstiprina amatus, kuros dienesta pienākumus to specifikas dēļ veic civilajā apģērbā, un atbilstoši minētajiem noteikumiem iestādes vadītājs nosaka konkrētas amatpersonas, kurām izmaksājama dienesta pienākumu izpildei nepieciešamā apģērba iegādes kompensācija 85 latu apmērā gadā.

VP ar 2011.gada 27.maija pavēli Nr.870 „Par formas tērpiem” noteiktas amatpersonas, kuras dienesta pienākumus veic, pastāvīgi nenēsājot formas tērpus. 2012.gadā kompensācija dienesta pienākumu izpildei nepieciešamā apģērba iegādei ir izmaksāta 139 910 latu apmērā (bez DP un IZAP amatpersonām), tajā skaitā VP – 130 730 latu apmērā, VRS – 9 180 latu apmērā.

VP formas tērpu, kas izsniegti lietošanā, uzskaiti veic Mantiskās apgādes un bruņojuma nodaļa, kur katrai amatpersonai iekārtota formas tērpu uzskaites karte.

Valsts kontroles Otrā revīzijas departamenta 2012.gada 28.aprīļa revīzijas ziņojumā Nr.5.1-2-27/2011 „Par Iekšlietu ministrijas 2011.gada pārskata sagatavošanas pareizību” norādīts, ka revīzijas laikā, pārbaudot 100 formas tērpu uzskaites kartes Kriminālpolicijas amatpersonām, ir konstatēts, ka tikai astoņos gadījumos amatpersonām ir lietošanā esošu formas tērpa priekšmetu atlikumi, pārējiem formas tērps nav izsniegts vai ir beidzies formas tērpa priekšmeta lietošanas ilgums.

Saistībā ar minēto norādām, ka Dienesta gaitas likuma 44.panta trešajā daļā noteikts, ka amatpersonu amatus, kuros dienesta pienākumus veic, pastāvīgi nenēsājot formas tērpu, nosaka iestādes vadītājs. Savukārt, Dienesta gaitas likuma 45.pantā noteikts, ka amatpersonai tās pilnvaru apliecināšanai izsniedz dienesta apliecību. Ministru kabineta 2008.gada 19.maija noteikumu Nr.338 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta apliecības un žetona paraugu un dienesta apliecības un žetona izsniegšanas un nodošanas kārtību” 6.punktā noteikts, ka amatpersonai, fotografējoties dienesta apliecībai, jābūt ģērbtai formas tērpā.

No minētā normatīvā regulējuma izriet, ka visām IeM sistēmas iestāžu amatpersonām ir jābūt formas tērpam ar dienesta pakāpei atbilstošām atšķirības zīmēm.

Pašlaik Kriminālpolicijas amatpersonām formas tērpus izsniedz tikai atsevišķos gadījumos, lai piedalītos sabiedriskās kārtības nodrošināšanas pasākumos, pamatojoties uz struktūrvienības vadītāja ziņojumu, kuru akceptē VP priekšnieks.

# 3. Prognoze par sekām, ja problēma netiks atrisināta

 Ja netiek atrisināti informatīvā ziņojuma 2.sadaļā minētie problēmjautājumi:

* saglabājas tendence formas tērpu izgatavošanā izmantot nekvalitatīvus, dienesta specifikai neatbilstošus audumus un materiālus, kas būtiski samazina formas tērpu lietošanas ilgumu, kā rezultātā:
	+ rodas nepieciešamība pēc papildu finanšu resursu piesaistes, lai nodrošinātu savlaicīgu nolietoto formas tērpa priekšmetu nomaiņu;
	+ nav iespējams nodrošināt nemainīgu formas tērpu vizuālo izskatu līdz tā lietošanas termiņa beigām;
* saglabājas negatīva sabiedrības attieksme pret policistu, robežsargu un ugunsdzēsēju ārējo izskatu, kas neveicina IeM sistēmas iestāžu prestižu;
* saglabājas augsti amatpersonu saslimstības līmeņa rādītāji, un attiecīgajām IeM sistēmas iestādēm rodas papildus izdevumi, kas saistīti ar amatpersonas saslimšanu, piemēram, no valsts budžeta apmaksājami veselības aprūpes pakalpojumi, slimības nauda, slimības pabalsts, bet amatpersonai rodas izdevumi par veselības atjaunošanu (piemēram, medikamentu iegādi);
* saglabājas IeM sistēmas iestāžu amatpersonu nelabvēlīga attieksme pret nekvalitatīvo formas tērpu, kas, savukārt, negatīvi ietekmē disciplīnas stāvokli un dienesta pienākumu izpildes kvalitāti;
* saglabājas nepieciešamība IeM sistēmas iestādēm regulāri atjaunot formas tērpu krājumus noliktavās, lai spētu nodrošināt amatpersonu vajadzības, kas ne vienmēr ir iespējams ierobežotā finansējuma dēļ;
* saglabājas nepilnīgs tehniskais nodrošinājums formas tērpu administrēšanas jomā un tiek veikts ievērojams manuālā darba apjoms;
* saglabājas risks, ka bijušo IeM sistēmas iestāžu amatpersonu rīcībā atstātie formas tērpi pēc dienesta attiecību izbeigšanās var tikt izmantoti neatbilstoši, tai skaitā ļaunprātīgi;
* saglabājas situācija, ka netiek ievērotas normatīvo aktu prasības, ka visām IeM sistēmas iestāžu amatpersonām ir jābūt formas tērpam ar dienesta pakāpei atbilstošām atšķirības zīmēm.

# 4. Iekšlietu ministrijas piedāvātais risinājums

 Informatīvā ziņojuma sagatavošanas gaitā veiktās citu ES dalībvalstu pieredzes tiesībsargājošo iestāžu un Latvijas Republikas Nacionālo bruņoto spēku amatpersonu formas tērpa izgatavošanas, izmantošanas un izsniegšanas jomā izvērtēšanas rezultātā, kā arī, ņemot vērā biedrības „Vieglās rūpniecības uzņēmumu asociācija” un Rīgas Tehniskās universitātes pētījumus un atzinumus, IeM uzskata, ka informatīvā ziņojumā aprakstītās problēmas ir iespējams **risināt** **daļēji** vai **tās novērst pilnībā**:

**1.variants** – turpināt esošā formas tērpa izgatavošanai izmantojamā auduma un aksesuāru izmantošanu, vienlaicīgi paredzot:

* veikt grozījumus formas tērpu izsniegšanas normās, nosakot nolietojamības faktoriem vairāk pakļautajiem formas tērpa priekšmetiem īsāku lietderīgās lietošanas laiku, kā arī pārskatīt un samazināt izsniedzamo formas tērpa priekšmetu skaitu;
* palielināt formas tērpu izgatavošanai nepieciešamā finansējuma apjomu;
* izstrādāt un ieviest jaunu dizainu atsevišķiem esošā formas tērpa priekšmetiem to savietojamībai ar dienesta pienākumu izpildei nepieciešamo ekipējumu;
* nodrošināt pastāvīgu un pietiekamu finansējumu formas tērpa priekšmetu nomaiņai pēc to lietošanas termiņa beigām.

**Priekšrocības:**

1.risinājuma variants dod iespēju novērst šādas konstatētās problēmas:

* ikdienā intensīvi lietojamajiem formas tērpa priekšmetiem (lauka formas tērps, ikdienas formas tērps) tiks noteikts nēsāšanas termiņš, kurš atbilst attiecīgā materiāla lietderīgās lietošanas laikam;
* tiks radīts pamats atsevišķu esošā formas tērpa priekšmetu lietošanas ērtības paaugstināšanai;
* tiks nodrošināta nolietoto formas tērpu priekšmetu nomaiņa normatīvajos aktos noteiktajos termiņos;
* tiks novērsta formas tērpu apgādes nepietiekamības problēma.

**Trūkumi:**

1.risinājuma varianta realizācija balstīta uz jau izmantojamo audumu un materiālu turpmāko izmantošanu un neparedz izmaiņas formas tērpa dizainā, kā rezultātā:

* saglabājas esošo formas tērpu tehnisko specifikāciju trūkumi – izmantojamais audums nenodrošina pietiekamu izturību pret ikdienas valkāšanas slodzi, laika apstākļiem un regulāro kopšanu, kā rezultātā līdz noteiktajām formas tērpa priekšmetu lietošanas termiņa beigām to vizuālais izskats būs neapmierinošs;
* nav iespējams veikt atbilstošas izmaiņas formas tērpa dizainā un funkcionalitātē, kā rezultātā nav iespējams nodrošināt ātru un ērtu ieroča un citu palīglīdzekļu (rācijas, telefona, rakstāmpiederumu) pielietošanas iespēju;
* atsevišķu formas tērpa priekšmetu dizaina izmaiņu ieviešanai nepieciešami papildu finanšu līdzekļi;
* turpinot izmantot no lētāka, bet pazeminātas izturības auduma un materiāla izgatavotus formas tērpa priekšmetus, nav novērsti formas tērpu priekšmetu biežākas nomaiņas nepieciešamības izraisīti apstākļi, kā rezultātā tiek nelietderīgi izmantoti valsts budžeta līdzekļi;
* nemainot formas tērpa funkcionalitāti un dizainu, netiek uzlabota ne personāla attieksme pret formas tērpu, ne arī sabiedrības attieksme pret IeM sistēmas iestāžu amatpersonām.

Ņemot vērā iepriekš minēto, konstatējams, ka informatīvā ziņojuma risinājuma **1.varianta īstenošana atrisina esošās problēmas tikai daļēji.**

Risinājuma 1.varianta īstenošanas ietekme uz valsts budžetu ir atspoguļota 6.tabulā.

6.tabula

**Ietekme uz valsts budžetu**

|  |  |  |
| --- | --- | --- |
| **Rādītāji** | **2013.gads** | Turpmākie trīs gadi (tūkst. latu) |
| **2014.** | **2015.** | **2016.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar 2013.gadu | Izmaiņas, salīdzinot ar 2013.gadu | Izmaiņas, salīdzinot ar 2013.gadu |
| 1 | 2 | 3 | 4 | 5 | 6 |
| 1. Budžeta ieņēmumi  | 576,9 | *Projekts šo jomu neskar* | 0 | 0 | 0 |
| 1.1. valsts pamatbudžets, tajā skaitā iestāžu ieņēmumi no maksas pakalpojumiem un citi pašu ieņēmumi;1.2. speciālais budžets;1.3. pašvaldību budžets |
|  |
|  |
| 2. Budžeta izdevumi  | 576,9 | *Projekts šo jomu neskar* | 2 163,1 | 1 206,6 | 1 366,1 |
| 2.1. valsts pamatbudžets,tajā skaitā iestāžu ieņēmumi no maksas pakalpojumiem un citi pašu ieņēmumi;2.2. speciālais budžets;2.3. pašvaldību budžets  |
|  |
|  |
| 3. Finansiālā ietekme  | *0* | *Projekts šo jomu neskar* | -2 163,1 | -1 206,6 | -1 366,1 |
| 3.1. valsts pamatbudžets,tajā skaitā iestāžu ieņēmumi no maksas pakalpojumiem un citi pašu ieņēmumi;3.2. speciālais budžets;3.3. pašvaldību budžets  |
|  |
|  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | *X* | *Projekts šo jomu neskar* | *Projekts šo jomu neskar* | *Projekts šo jomu neskar* | *Projekts šo jomu neskar* |
| 5. Precizēta finansiālā ietekme (valsts pamatbudžets) | *X* | *Projekts šo jomu neskar* | -2 163,1 | -1 206,6 | -1 366,1 |
|  |
|  |
|  |
| 6. Detalizēts izdevu­mu aprēķins  |  |
|  | *Plānotie papildu budžeta izdevumi:****2014.gadā*** *–* ***kopā Ls 2 163 091***tajā skaitā pa budžeta programmām (apakšprogrammām):06.01.00 „Valsts policija” – Ls 1 458 85707.00.00 „Ugunsdrošība, glābšana un civilā aizsardzība” – Ls 212 185 10.00.00 „Valsts robežsardzes darbība” – Ls 492 049***2015.gadā – kopā Ls 1 206 631***tajā skaitā pa budžeta programmām (apakšprogrammām):06.01.00 „Valsts policija” – Ls 502 39707.00.00 „Ugunsdrošība, glābšana un civilā aizsardzība” – Ls 212 185 10.00.00 „Valsts robežsardzes darbība” – Ls 692 049***2016.gadā – kopā Ls 1 366 145***tajā skaitā pa budžeta programmām (apakšprogrammām):06.01.00 „Valsts policija” – Ls 502 39707.00.00 „Ugunsdrošība, glābšana un civilā aizsardzība” – Ls 371 69910.00.00 „Valsts robežsardzes darbība” – Ls 492 049Detalizēts izdevumu aprēķins pievienots pielikumā. |
|  |
| 7. Cita informācija | Saskaņā ar likumu „Par valsts budžetu 2013.gadam” formas tērpu un speciālā apģērba iegādei amatpersonām (IKK 2364) plānoti Ls 576 895, tajā skaitā pa budžeta programmām (apakšprogrammām):06.01.00 „Valsts policija” – Ls 447 50007.00.00 „Ugunsdrošība, glābšana un civilā aizsardzība” – Ls 120 00010.00.00 „Valsts robežsardzes darbība” – Ls 9 395  |

 *Turpmākā rīcība risinājuma 1.varianta īstenošanai:*

1. Iekšlietu ministrijai:

1.1. nepieciešamos izdevumus IeM sistēmas iestāžu amatpersonu ar speciālajām dienesta pakāpēm nodrošināšanai ar dienesta pienākumu izpildei nepieciešamajiem formas tērpa priekšmetiem atbilstoši normatīvo aktu prasībām 2014.gadā 2 163 091 latu apmērā, 2015.gadā 1 206 631 latu apmērā un 2016.gadā 1 366 145 latu apmērā iekļaut jaunās politikas iniciatīvās un atbilstoši apstiprinātajam grafikam iesniegt Finanšu ministrijā un Pārresoru koordinācijas centrā izvērtēšanai un Ministru kabineta lēmuma pieņemšanai likumprojekta „Par vidējā termiņa budžeta ietvaru 2014., 2015., un 2016.gadam” un likumprojekta „Par valsts budžetu 2014.gadam” sagatavošanas procesā;

1.2. līdz 2013.gada 31.decembrim izstrādāt un iesniegt Ministru kabinetā grozījumu projektu Noteikumos Nr.137, nosakot īsāku lietderīgās lietošanas laiku nolietojamības faktoriem vairāk pakļautajiem formas tērpa priekšmetiem, kā arī pārskatīt un samazināt izsniedzamo formas tērpa priekšmetu skaitu;

1.3. līdz 2014.gada 31.decembrim izstrādāt un ieviest jaunu dizainu atsevišķiem formas tērpa priekšmetiem, lai nodrošinātu to savietojamību ar dienesta pienākumu izpildei nepieciešamo ekipējumu.

2. Ja Ministru kabinets pieņems lēmumu par izdevumu palielināšanu Iekšlietu ministrijai formas tērpa priekšmetu iegādei, Finanšu ministrijai attiecīgi palielināt Iekšlietu ministrijas valsts pamatbudžeta bāzes izdevumus 2014. – 2016.gadam.

**2.variants** – modernizēt IeM sistēmas iestāžu amatpersonu formas tērpus, tos funkcionāli sasaistot ar konkrētu dienesta pienākumu izpildei nepieciešamajiem individuālās aizsardzības līdzekļiem un pārējo materiāltehnisko nodrošinājumu vienotā sistēmā, ievērojot, ka modernajā tehnoloģiju attīstības posmā tehniskā robeža starp formas tērpiem un lielāko daļu individuālo aizsardzības līdzekļu ir nosacīta.

 Piedāvātais risinājuma variants paredz īstenot pasākumu kompleksu, kas ietver formas tērpu „arhitektūras” izstrādi, to estētiskās, fizioloģiskās un identifikācijas kvalitātes pilnveidošanu, specifikāciju izstrādi, jauna normatīvā regulējuma izstrādi formas tērpu, individuālās aizsardzības līdzekļu un ar to saistītā materiāltehniskā nodrošinājuma jomā, ieviešanas plāna izstrādi un tā īstenošanai nepieciešamā finansējuma prognozes sagatavošanu laika posmam līdz 2020.gadam.

Formas tērpa priekšmetu modernizācijai, tos funkcionāli sasaistot ar konkrētu dienesta pienākumu izpildei nepieciešamajiem individuālās aizsardzības līdzekļiem un pārējo materiāltehnisko nodrošinājumu vienotā sistēmā, ir plānots piesaistīt specializētas institūcijas zinātniski tehnisko atbalstu, 2013.gadā pasūtot attiecīgu padziļinātas ekspertīzes pētījumu tiesiskā regulējuma izstrādei, politikas analīzei un ietekmes novērtēšanai, lai iegūtu neatkarīgu analīzi par konkrēta tiesiskā regulējuma izstrādes nepieciešamību, novērtētu esošā regulējuma īstenošanu un rezultātus atbilstoši Ministru kabineta 2013.gada 3.janvāra noteikumu Nr.1 „Kārtība, kādā publiska persona pasūta pētījumus” prasībām. IeM sistēmas iestādēs nav attiecīgas kvalifikācijas personāls, kas ierobežotā laikposmā veiktu minēto izpētes darbu un izstrādātu attiecīgu projektu. Līdz ar to ir izsludināms pētījuma pasūtījums, lai piesaistītu institūciju, kurai ir atbilstoša pieredze formas tērpu, specializēto individuālo aizsardzības apģērbu un līdzekļu jomā, realizējot līdzīgus projektus. Pētījums ietvers arī formas tērpam izmantojamo materiālu izpēti, formas tērpa priekšmetu dizaina paraugu izveidi un izgatavošanu un testēšanu, formas tērpa priekšmetu lietderīgās lietošanas laika noteikšanu un citas nepieciešamās darbības. Lai nodrošinātu maksimālu vajadzību ievērošanu tiks izveidota pētījuma uzraudzības padome, iekļaujot tajā IeM, Nodrošinājuma valsts aģentūras, VP, VRS un VUGD deleģētos pārstāvjus. Prognozētās maksimālās pētījuma izmaksas varētu būt līdz 90 tūkst. latu. Pieņemot, ka pētījumu veikt 2013.gadā pilnā apjomā nebūs iespējams, finansējums paredzams gan 2013., gan 2014.gadā. Finansējumu šim mērķim 2013.gadā 65 tūkst. latu apmērā ir iespējams nodrošināt, veicot apropriācijas pārdali no budžeta programmā 07.00.00 „Ugunsdrošība, glābšana un civilā aizsardzība” transportlīdzekļu nomai paredzētajām ilgtermiņa saistībām, ņemot vērā to, ka maksājumi netiek veikti sakarā ar uzsākto tiesvedības procesu, bet 2014.gadā līdz 25 tūkst. latu – Iekšlietu ministrijas bāzes izdevumu ietvaros.

Pētījuma pakalpojums tiks sniegts saskaņā ar IeM izstrādāto detalizēto darba uzdevumu.

Lai nodrošinātu tehnisko prasību, konceptuālo dokumentu izstrādes un iepirkumu procedūras izpildes, kā arī formas tērpu un materiāltehnisko līdzekļu uzskaites un izsniegšanas centralizēšanu vienā iestādē, tiek plānots, ka minētās funkcijas tiks nodotas Nodrošinājuma valsts aģentūrai, atbrīvojot VP, VUGD un VRS no atbalsta funkciju veikšanas šajā jomā. Tomēr šādas centralizētas sistēmas ieviešanai ir svarīgs priekšnoteikums – ir jābūt stabilam finansiālajam nodrošinājumam. Vienlaikus ir nepieciešams izstrādāt jaunas apgādes normas, diferencējot tās atbilstoši amatpersonu veicamajiem dienesta uzdevumiem.

**Priekšrocības:**

* palielināsies formas tērpa izmantošanas termiņš, kura laikā tas nezaudē savas vizuālās un funkcionālās īpašības, līdz ar to ilgākā termiņā nav nepieciešama bieža formas tērpa priekšmetu nomaiņa;
* valsts budžeta līdzekļu ekonomija ilgtermiņā, nodrošinot mērķtiecīgāku formas tērpa priekšmetu lietošanu un retāku nepieciešamību mainīt formas tērpu priekšmetus to nolietojuma dēļ;
* personāls tiks nodrošināts ar kvalitatīvu un konkrētu dienesta pienākumu izpildei nepieciešamo formas tērpu;
* tiks noteikti formas tērpa priekšmetu lietošanas nosacījumi, samazinot formas tērpa priekšmetu lietošanas mērķim neatbilstošu vienlaicīgu izmantošanu un faktisko nolietošanos;
* tiks uzlabota IeM sistēmas iestāžu amatpersonu attieksme pret formas tērpu, paaugstināsies disciplīnas līmenis, kā rezultātā sagaidāma kvalitatīvāka dienesta pienākumu izpilde;
* iespēja pārskatīt un nodrošināt formas tērpu komplektu diferencēšanu atkarībā no to piemērotības konkrēto dienesta pienākumu specifikai;
* tiek uzlabotaIeM sistēmas iestāžu atpazīstamība un tēls sabiedrībā;
* formas tērps funkcionāli tiks pielāgots nepieciešamajiem individuālās aizsardzības un citiem materiāltehniskajiem līdzekļiem, ko, pildot konkrētus dienesta pienākumus, izmanto amatpersona;
* ņemot vērā to, ka ar 2016.gada 1.janvāri amatpersonas statusu zaudēs amatpersonas, kas pilda atbalsta funkcijas, izsniedzamo formas tērpu skaits attiecīgi samazināsies;
* tiks uzlabota materiāla kvalitāte arī formas tērpam, ko nēsā amatpersona, kas pilda dienesta pienākumus pamatā dienesta telpās.

**Trūkumi:**

* palielināsies izdevumi jaunu formas tērpu priekšmetu iegādei;
* nav iespējama vienlaicīga visu IeM sistēmas iestāžu amatpersonu nodrošināšana ar formas tērpiem – nepieciešams pārejas periods jaunā parauga formas tērpu ieviešanai, kura laikā tiks izmantota gan esošā, gan jaunā parauga formas tērpi.

Risinājuma 2.varianta īstenošanas ietekme uz valsts budžetu ir atspoguļota 7.tabulā.

 7.tabula

**Ietekme uz valsts budžetu**

|  |  |  |
| --- | --- | --- |
| **Rādītāji** | **2013.gads** | Turpmākie trīs gadi (tūkst. latu) |
| **2014.** | **2015.** | **2016.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar 2013.gadu | Izmaiņas, salīdzinot ar 2013.gadu | Izmaiņas, salīdzinot ar 2013.gadu |
| 1 | 2 | 3 | 4 | 5 | 6 |
| 1. Budžeta ieņēmumi  | 576,9 | *Projekts šo jomu neskar* | 0 | 0 | 0 |
| 1.1. valsts pamatbudžets, tajā skaitā iestāžu ieņēmumi no maksas pakalpojumiem un citi pašu ieņēmumi;1.2. speciālais budžets;1.3. pašvaldību budžets |
|  |
|  |
| 2. Budžeta izdevumi  | 576,9 | *Projekts šo jomu neskar* | 1 300,0 | *Projekts šo jomu neskar* | *Projekts šo jomu neskar* |
| 2.1. valsts pamatbudžets,tajā skaitā iestāžu ieņēmumi no maksas pakalpojumiem un citi pašu ieņēmumi;2.2. speciālais budžets;2.3. pašvaldību budžets  |
|  |
|  |
| 3. Finansiālā ietekme  | *0* | *Projekts šo jomu neskar* | * 1 300,0
 | *Projekts šo jomu neskar* | *Projekts šo jomu neskar* |
| 3.1. valsts pamatbudžets,tajā skaitā iestāžu ieņēmumi no maksas pakalpojumiem un citi pašu ieņēmumi;3.2. speciālais budžets;3.3. pašvaldību budžets  |
|  |
|  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | *X* | *Projekts šo jomu neskar* | *Projekts šo jomu neskar* | *Projekts šo jomu neskar* | *Projekts šo jomu neskar* |
| 5. Precizēta finansiālā ietekme (valsts pamatbudžets) | *X* | *Projekts šo jomu neskar* | -1 300,0 | *Projekts šo jomu neskar* | *Projekts šo jomu neskar* |
|  |
|  |
|  |
| 6. Detalizēts izdevu­mu aprēķins  |  |
|  | *Plānotie papildu budžeta izdevumi:****2014.gadā*** *–* ***kopā Ls 1 300 000***tajā skaitā pa budžeta programmām (apakšprogrammām):06.01.00 „Valsts policija” – Ls 1 300 000IKK 2364 „Formas tērpi un speciālais apģērbs”: Ls 650\* x 2 000 a/pers.\*\*= Ls 1 300 000* pieņēmums: vidējās prognozētās jauna formas tērpa izmaksas;
* vidējais prognozētais Latvijas Prezidentūras ES drošības pasākumu nodrošināšanā iesaistīto amatpersonu skaits
 |
|  |
| 7. Cita informācija | Saskaņā ar likumu „Par valsts budžetu 2013.gadam” formas tērpu un speciālā apģērba iegādei amatpersonām (IKK 2364) plānoti Ls 576 895, tajā skaitā pa budžeta programmām (apakšprogrammām):06.01.00 „Valsts policija” – Ls 447 50007.00.00 „Ugunsdrošība, glābšana un civilā aizsardzība” – Ls 120 00010.00.00 „Valsts robežsardzes darbība” – Ls 9 395 2015. un turpmākajiem gadiem nepieciešamais papildu finansējums jauna parauga formas tērpu ieviešanai tiks paredzēts attiecīgā normatīvā akta projekta anotācijā. |

*Turpmākā rīcība risinājuma 2.varianta īstenošanai:*

1. Atļaut Iekšlietu ministrijai:

1.1. pasūtīt pētījumu par formas tērpa priekšmetu modernizāciju, lai nodrošinātu formas tērpa funkcionālu sasaisti ar konkrētu amata pienākumu veikšanai nepieciešamajiem individuālās aizsardzības līdzekļiem un materiāltehnisko nodrošinājumu, izmantojot formas tērpa izgatavošanai pārbaudītus un kvalitatīvus materiālus;

1.2. budžeta programmā 07.00.00 „Ugunsdzēsība, glābšana un civilā aizsardzība” ilgtermiņa saistību pasākumam „Valsts ugunsdzēsības un glābšanas dienesta transportlīdzekļu iegāde” 2013.gadā paredzētā finansējuma ietaupījuma daļu 65 000 latu apmērā pārdalīt budžeta apakšprogrammai 40.02.00 „Nekustamais īpašums un centralizētais iepirkums” pētījuma pakalpojuma apmaksai (kārtējie izdevumi). Pētījuma pakalpojuma apmaksu 2014.gadā, ja nepieciešams, nodrošināt Iekšlietu ministrijai piešķirto valsts budžeta līdzekļu ietvaros.

2. Iekšlietu ministrijai:

2.1. normatīvajos aktos noteiktajā kārtībā sagatavot un iesniegt Finanšu ministrijā priekšlikumus par apropriācijas pārdali 2013.gadā starp budžeta programmām un budžeta izdevumu kodiem atbilstoši ekonomiskajām kategorijām, lai nodrošinātu pētījuma pakalpojuma apmaksu;

2.2. atbilstoši pētījuma rezultātiem paredzēt konceptuāli jaunu Iekšlietu ministrijas sistēmas iestāžu amatpersonu ar speciālajām dienesta pakāpēm formas tērpu dizainu un noteikt jaunas formas tērpa priekšmetu lietderīgās lietošanas ilguma normas, un līdz 2014.gada 1.februārim sagatavot un iesniegt izskatīšanai Ministru kabinetā to ieviešanai nepieciešamos tiesību aktu projektus, paredzot amatpersonu ar speciālajām dienesta pakāpēm (izņemot 3.punktā minētās Valsts policijas amatpersonas ar speciālajām dienesta pakāpēm) pakāpenisku apgādi ar jauniem formas tērpiem laikposmā no 2015. līdz 2017.gadam.

3. Jautājums par Iekšlietu ministrijai 2014.gadā papildu nepieciešamo finansējumu Valsts policijas amatpersonu ar speciālajām dienesta pakāpēm, kas iesaistīti Latvijas prezidentūras Eiropas Savienības Padomē drošības pasākumos, nodrošināšanai ar jauna parauga formas tērpiem 1 300 000 latu apmērā, ir izskatāms Ministru kabinetā likumprojekta „Par vidējā termiņa budžeta ietvaru 2014., 2015., un 2016.gadam” un likumprojekta „Par valsts budžetu 2014.gadam” sagatavošanas procesā kopā ar visu ministriju un citu centrālo valsts iestāžu jauno politikas iniciatīvu pieprasījumiem.

**IeM atbalsta problēmas risinājuma 2.variantu**, ņemot vērā šī varianta sagaidāmo rezultātu un tā pozitīvo ietekmi uz situāciju formas tērpu nodrošinājuma jomā IeM sistēmas iestādēs.

 Vienlaikus gadījumā, ja tiks ieviests jauna parauga formas tērps, tiek plānots pilnveidot arī citus ar to saistītos regulējumus:

- paredzēts izvērtēt iespēju nodrošināt atsevišķu formas tērpa priekšmetu atpakaļ pieņemšanu tā tālākai izmantošanai IeM sistēmas iestāžu vajadzībām vai tā utilizācijai (atkarībā no formas tērpa priekšmeta stāvokļa), kā arī izvērtēt atsevišķu jauna formas tērpa priekšmetu izsniegšanu apmaiņā pret nolietoto priekšmetu;

- paredzēts noteikt, ka gadījumā, ja ir beidzies formas tērpa priekšmeta lietošanas ilgums, bet nav iestājusies tā nolietojuma pakāpe (iepriekš izsniegtie ir lietošanai derīgi), jaunu formas tērpa priekšmetu var arī neizsniegt, tādējādi rodot arī resursu taupīšanas iespējas;

- paredzēts noteikt atšķirīgas (atbilstoši precizētas un samazinātas) formas tērpu priekšmetu izsniegšanas normas un to nēsāšanas ilgumu IeM sistēmas iestāžu amatpersonām, kuras, pildot dienesta pienākumus, pastāvīgi nenēsā formas tērpu, vienlaikus nodrošinot, ka visām IeM sistēmas iestāžu amatpersonām būtu formas tērps ar dienesta pakāpei atbilstošām atšķirības zīmēm.

Normatīvajos aktos paredzēts noteikt, ka amatpersonai, kurai pienākas dienesta pienākumu izpildei nepieciešamā apģērba iegādes kompensācija, tiks izsniegts arī formas tērps ar lietošanas ilgumu, piemēram, 10 gadi. Tajā gadā, kad amatpersonai tiks izsniegts formas tērps, viņai netiks izmaksāta dienesta pienākumu izpildei nepieciešamā apģērba iegādes kompensācija. Ņemot vērā jaunā formas tērpa izmaksu palielinājumu, tiks pārskatīts dienesta pienākumu izpildei nepieciešamā apģērba iegādes kompensācijas apmērs.

Vienlaikus, pamatojoties uz iepriekš minēto pētījumu, tiks izstrādātas un ieviestas vadlīnijas formas tērpa priekšmetu lietošanai specifisku dienesta pienākumu pildīšanas laikā.

IeM sistēmas iestādēs ir jāievieš vienota formas tērpa priekšmetu uzskaites sistēma, tādējādi atrisinot pastāvošās problēmas ar nepilnīgu tehnisko nodrošinājumu formas tērpu administrēšanas jomā un samazinot manuālā darba apjomu.

# 5. Īstenošanas plāns

## 5.1. Jaunā formas tērpa ieviešana

Informatīvajā ziņojumā paredzētā jaunā formas tērpa ieviešana būtu īstenojama pakāpeniski laika periodā no 2014.gada līdz 2018.gada 1.janvārim. IeM sistēmas iestāžu amatpersonas četru gadu laikā šim mērķim bāzes izdevumos paredzēto un papildu piešķirto finanšu līdzekļu ietvaros tiktu nodrošinātas ar atbilstošiem, kvalitatīviem, funkcionāliem formas tērpiem. Izmaksas visu IeM sistēmas iestāžu amatpersonu nodrošināšanai ar jaunu formas tērpu varēs tikt noteiktas atbilstoši pētījuma rezultātiem, ņemot vērā amatpersonu skaitu, apgādes normas un formas tērpa priekšmetu lietošanas ilgumu.

Šādu ieviešanas plānu nosaka arī iespējamo formas tērpu izgatavotāju ražošanas jauda. Materiāls, no kura tiek plānots izgatavot formas tērpa priekšmetus, ir specifisks, un tādējādi komersantam, kurš iegūs tiesības izgatavot formas tērpa priekšmetus, būs nepieciešams iegādāties un apgūt formas tērpa priekšmetu izgatavošanai un materiāla apstrādei noteiktās tehnoloģijas.

Atbilstoši katrai IeM sistēmas iestādes specifikai jaunos formas tērpus paredzēts izsniegt sekojošā kārtībā:

1. Latvijas prezidentūras ES nodrošināšanā iesaistītajām amatpersonām;

2. amatpersonām, kuras dienesta pienākumus veic ārpus dienesta telpām (patrulēšana uz ielām, robežas uzraudzība, dienesta pienākumu izpilde robežas kontroles punktā), kā arī IeM sistēmas iestāžu un teritoriālo (reģionālo) pārvalžu vadībai;

3. amatpersonām, kuru dienesta vieta atrodas telpās un kuru pienākumos ietilpst komunikācija ar klientu;

4. amatpersonām, kuru dienesta vieta atrodas telpās un kuru pienākumos neietilpst komunikācija ar klientu, kā arī amatpersonām, kuras dienesta pienākumus pilda, pastāvīgi nenēsājot formas tērpu.

Paredzamais laiks no formas tērpa pasūtīšanas (publiskā piegādes līguma ietvaros) līdz formas tērpa saņemšanai IeM sistēmas iestādēs svārstās no trīs mēnešiem līdz sešiem mēnešiem. Tādējādi ne ātrāk kā pēc pusgada pēc attiecīgā publiskā piegādes līguma noslēgšanas var tikt uzsākta jaunā formas tērpa izsniegšana.

Jaunā formas tērpa ieviešanas posmā (līdz 2018.gadam) saskaņā ar attiecīgajā IeM sistēmas iestādē apstiprinātu jauno formas tērpu ieviešanas plānu un atbilstoši piešķirtajam finansējumam pakāpeniski visu IeM sistēmas iestāžu struktūrvienību amatpersonas saņems jaunos formas tērpus, kā arī, beidzoties noteiktajam nēsāšanas termiņam, tiks izsniegti jauni formas tērpa priekšmeti.

Ieviešot jauno formas tērpu, plānots, nosūtot IeM sistēmas iestāžu amatpersonas uz IeM Centrālo medicīniskās ekspertīzes komisiju, veikt amatpersonu antropometrisko parametru mērījumus, šos datus turpmāk izmantojot attiecīgā formas tērpu iepirkuma apjoma plānošanā.

## 5.2. Vienotas formas tērpu uzskaites sistēmas ieviešana

Šobrīd IeM sistēmas iestādes formas tērpus uzskaita resursu vadības sistēmas „Horizon” (turpmāk – RVS „Horizon”) modulī „Noliktava”, kurā tie tiek uzskaitīti summāri līdz to izsniegšanai lietošanā. Brīdī, kad formas tērpi tiek izsniegti lietošanā, tiek norakstīta to vērtība, atstājot tos skaitliskajā uzskaitē. Savukārt, izsniegto formas tērpu individuālā uzskaite pa personām tiek veikta vai nu manuāli, vai izmantojot citas programmas (piemēram, VP informācijas sistēma „Forma”). Tomēr šāda veida formas tērpu uzskaitei ir šādi trūkumi:

* + - * + nav vienotas datu bāzes (uzskaitei tiek izmantotas vairākas programmas);
				+ informācija tiek atkārtoti ievadīta vairākās programmās (tiek patērēti resursi datu salīdzināšanai un atskaišu sagatavošanai);
				+ nav pieejama operatīvā informācija;
				+ iespējas kļūdīties, atkārtoti ievadot vienus datus dažādās sistēmās.

Lai pilnveidotu formas tērpu uzskaiti, ir nepieciešams izstrādāt un ieviest vienotu datorizētu uzskaites sistēmu, kas nodrošinātu elektronisku informācijas apmaiņu starp IeM sistēmas iestāžu struktūrvienībām (personāla informācija, noliktavu uzskaite, izsniegto formas tērpu individuālā uzskaite) un mazinātu manuālā darba apjomu.

IeM vērsās pie RVS „Horizon” izstrādātājiem ar lūgumu pilnveidot RVS „Horizon”, pie tam nosakot, ka tās izveidē jāizmanto jau pieejamie sistēmas moduļi „Personāla uzskaite” un „Noliktava”.

Kā risinājums tika piedāvāts RVS „Horizon” modulis „Inventāra uzskaite” (turpmāk – Inventāra uzskaites modulis), kas nodrošinātu:

* detalizētu inventāru un tā kustības uzskaiti;
* ciešu sasaisti ar RVS „Horizon” krājumu uzskaites moduli „Noliktava”;
* informācijas uzkrāšanu gan par iestādes krājumiem, gan inventāru, kā arī par lietošanā izsniegto inventāru;
* papildus analītiku par formas tērpu lietošanas termiņu, atlikušo lietošanas laiku, lietošanas reižu skaitu, uzskaites vienībām;
* iespēju inventāra vienības apvienot komplektos.

Inventāra uzskaites moduli jau izmanto Aizsardzības ministrija.

Saskaņā ar SIA „FMS” sniegto informāciju izmaksas par RVS „Horizon” moduli „Inventāra uzskaite” var mainīties atkarībā no iestāžu izvirzītajām prasībām.

# 6. Nepieciešamie tiesību aktu projekti

Nepieciešama normatīvā regulējuma izstrāde Iekšlietu ministrijas sistēmas iestāžu amatpersonu ar speciālajām dienesta pakāpēm formas tērpu, individuālās aizsardzības līdzekļu un ar to saistītā materiāltehniskā nodrošinājuma jomā, nosakot jauna dizaina formas tērpu priekšmetu un atšķirības zīmju aprakstu un jaunas formas tērpa priekšmetu lietderīgās lietošanas ilguma normas, pārskatot arī izsniedzamo formas tērpa priekšmetu skaitu, tai skaitā, saistībā ar Valsts kontroles ieteikumu, nosakot skaidrus un vienotus kritērijus formas tērpu izsniegšanas gadījumos, ja dienesta pienākumus jāveic, pastāvīgi nenēsājot formas tērpu.

Nepieciešams izdarīt grozījumus Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā, paredzot Iekšlietu ministrijas sistēmas iestāžu amatpersonu formas tērpa ekskluzivitātes aizsardzību (nosakot, ka Iekšlietu ministrijas sistēmas iestādēm ir tiesības pasūtīt amatpersonas formas tērpu un atšķirības zīmju izgatavošanu). Vienlaikus nepieciešams Latvijas Administratīvo pārkāpumu kodeksā paredzēt atbildību par amatpersonas formas tērpa un atšķirības zīmju izgatavošanas prettiesisku pasūtīšanu.

Nepieciešams izstrādāt iekšējo normatīvo aktu par vienotu Iekšlietu ministrijas sistēmas iestāžu amatpersonu formas tērpu un apbalvojumu nēsāšanas kārtību, kā arī regulējumu saistībā ar Iekšlietu ministrijas sistēmas iestāžu amatpersonu atsevišķu formas tērpa priekšmetu atpakaļ nodošanas procedūras ieviešanu.

Iekšlietu ministrs R.Kozlovskis

Vīza: valsts sekretāre I.Pētersone–Godmane

20.05.2013 12:35

6803

N.Lazukova

67219177, nadezda.lazukova@iem.gov.lv

A.Strode

67219602, alda.strode@iem.gov.lv